PATVIRTINTA

Valstybės sienos apsaugos tarnybos

prie Lietuvos Respublikos vidaus

reikalų ministerijos vado

įsakymu Nr.

**PRETENDENTŲ ATRANKOS Į VALSTYBĖS SIENOS APSAUGOS**

**TARNYBOS PRIE LIETUVOS RESPUBLIKOS VIDAUS REIKALŲ MINISTERIJOS PASIENIEČIO ĮVADINIO MOKYMO KURSUS TAISYKLĖS**

**I SKYRIUS**

**BENDROSIOS NUOSTATOS**

1. Pretendentų atrankos į Valstybės sienos apsaugos tarnybos prie Lietuvos Respublikos vidaus reikalų ministerijos pasieniečio įvadinio mokymo kursus taisyklės (toliau – Taisyklės) nustato asmenų, pageidaujančių mokytis Valstybės sienos apsaugos tarnybos prie Lietuvos Respublikos vidaus reikalų ministerijos (toliau – tarnyba) pasieniečio įvadinio mokymo kursuose, bendrojo fizinio parengimo reikalavimų, bendrųjų gebėjimų vertinimo ir pretendentų konkursinės eilės sudarymo metodiką.
2. Taisyklėse vartojamos sąvokos atitinka Lietuvos Respublikos vidaus tarnybos statute (toliau – Statutas) vartojamas sąvokas.
3. Tarnybos pasieniečio įvadinio mokymo kursus organizuoja tarnybos Pasieniečių mokykla.
4. Taisyklės nereglamentuoja kitų institucijų įvadinio mokymo kursų kursantų atrankos procesų, kai šiuos kursus bendradarbiavimo tarp institucijų pagrindu organizuoja ir vykdo tarnybos Pasieniečių mokykla.

**II SKYRIUS**

**ATRANKOS ETAPAI**

1. Nustatomi šie pretendentų atrankos į tarnybos įvadinio mokymo kursus etapai:
	1. personalo poreikio nustatymas (tarnybos personalo poreikį pasieniečio įvadinio mokymo kursams nustato tarnybos Personalo valdyba. Nustatytas personalo poreikis svarstomas Valstybės sienos apsaugos tarnybos prie Lietuvos Respublikos vidaus reikalų ministerijos strateginio planavimo ir valdymo tobulinimo bei logistikos komisijos posėdyje ir tvirtinamas tarnybos vado įsakymu);
	2. atrankos vykdymo datų nustatymas ir tvirtinimas tarnybos vado įsakymu (tarnybos Personalo valdybos Mokymo skyrius, įvertinęs metinį mokymo renginių intensyvumą, galimą pretendentų tikrinimo laikotarpį ir kitus svarbius aspektus, nustato pretendentų prašymų išduoti siuntimus į pasieniečio įvadinio mokymo kursus pateikimo pradžią ir pabaigą, bendrojo fizinio parengimo reikalavimų patikrinimo, bendrųjų gebėjimų vertinimo ir pretendentų konkursinės eilės sudarymo datas, atrinktų pretendentų sąrašo paskelbimo datą ir, suderinęs su tarnybos Pasieniečių mokykla, įvadinio mokymo kursų pradžią);
	3. informacijos apie atranką viešinimas (tarnybos Komunikacijos skyrius ir tarnybos Pasieniečių mokykla organizuoja ir vykdo priemones, susijusias su atrankos vykdymo viešinimu ir pasieniečio profesijos populiarinimu, siekiant sudominti kuo daugiau galimų pretendentų);
	4. pretendentų prašymų išduoti siuntimus mokytis tarnybos pasieniečio įvadinio mokymo kursuose pateikimas, dokumentų tvarkymas (pretendentų prašymai išduoti siuntimus mokytis tarnybos pasieniečio įvadinio mokymo kursuose pateikiami vadovaujantis Lietuvos Respublikos vidaus reikalų ministro valdymo srities statutinių įstaigų vidaus tarnybos sistemos pareigūnų rengimo ir tarnybos organizavimo taisyklėmis, patvirtintomis Lietuvos Respublikos vidaus reikalų ministro 2019 m. liepos 22 d. įsakymu Nr. 1V-645 „Dėl Lietuvos Respublikos vidaus tarnybos statuto įgyvendinimo Lietuvos Respublikos vidaus reikalų ministro valdymo srities statutinėse įstaigose“);
	5. pretendentų atitikties reikalavimams patikrinimas (vykdomas vadovaujantis Lietuvos Respublikos vidaus reikalų ministro valdymo srities statutinių įstaigų vidaus tarnybos sistemos pareigūnų rengimo ir tarnybos organizavimo taisyklėmis, patvirtintomis Lietuvos Respublikos vidaus reikalų ministro 2019 m. liepos 22 d. įsakymu Nr. 1V-645 „Dėl Lietuvos Respublikos vidaus tarnybos statuto įgyvendinimo Lietuvos Respublikos vidaus reikalų ministro valdymo srities statutinėse įstaigose“, Vidaus tarnybos sistemos pareigūnų fizinio pasirengimo reikalavimai ir atitikties šiems reikalavimams tikrinimo tvarkos aprašu, patvirtintu Lietuvos Respublikos vidaus reikalų ministro 2019 m. sausio 15 d. įsakymu Nr. 1V-55 „Dėl Lietuvos Respublikos vidaus tarnybos statuto įgyvendinimo“, ir Taisyklėmis);
	6. siuntimų mokytis tarnybos pasieniečio įvadinio mokymo kursuose išdavimas (atrinktiems pretendentams, atitinkantiems Statute nustatytus ir Taisyklėse aprašytus reikalavimus, išduodamas siuntimas mokytis tarnybos pasieniečio įvadinio mokymo kursuose).

**III SKYRIUS**

**DOKUMENTŲ PATEIKIMO TVARKA**

1. Pretendentai, pageidaujantys dalyvauti atrankoje į tarnybos pasieniečio įvadinius mokymo kursus, el. paštu stok@vsat.vrm.lt pateikia šiuos dokumentus:
	1. prašymą dėl siuntimo į pasieniečio įvadinius mokymo kursus išdavimo ir sutikimą (pasirašytą elektroniniu kvalifikuotu parašu arba ranka; skenuotą ar fotografuotą) būti tikrinamam valstybės informacinėse sistemose ir registruose (kai būtina, ir kriminalinės žvalgybos subjektų informacinėse sistemose) (1 priedas);
	2. užpildytą anketą „MS Word“ formatu (gyvenimo aprašymą) (2 priedas);
	3. asmens tapatybę ir Lietuvos Respublikos pilietybę patvirtinantį dokumentą (skenuotą ar fotografuotą);
	4. aukštąjį universitetinį arba neuniversitetinį išsilavinimą patvirtinantį dokumentą ir jo priedus (skenuotą ar fotografuotą);
	5. galiojančius anglų ir rusų kalbų lygius patvirtinančius pažymėjimus ar pažymas, Lietuvos Respublikos vidaus reikalų ministro nustatyta tvarka išduotas Akredituotų asmenų, turinčių teisę tikrinti pretendentų į valstybės tarnautojų pareigas anglų, prancūzų ir vokiečių kalbų mokėjimą (skenuotą ar fotografuotą);
	6. jei turi įgijęs teisę vairuoti transporto priemones, tai patvirtinantį vairuotojo pažymėjimą, suteikiantį teisę vairuoti B kategorijos transporto priemones (be sąlygos vairuoti tik transporto priemones su automatine pavarų dėže (skenuotą ar fotografuotą);
	7. jei pretendentas atliko nuolatinę privalomąją pradinę karo tarnybą ar baigė bazinius karinius mokymus, tai patvirtinančius dokumentus (skenuotus ar fotografuotus).
2. Informacija pretendentams apie dokumentus, reikalingus siuntimui į tarnybos pasieniečio įvadinio mokymo kursus gauti, pateikiama internetiniuose puslapiuose [www.pasienis.lt](http://www.pasienis.lt) ir https://[pasienietis.lrv.lt](http://pasienietis.lrv.lt).

**IV SKYRIUS**

**ATITIKTIES BENDROJO FIZINIO PARENGIMO REIKALAVIMAMS PATIKRINIMO ORGANIZAVIMAS, PRETENDENTŲ KONKURSINĖS EILĖS SUDARYMO METODIKA IR SIUNTIMŲ MOKYTIS IŠDAVIMAS**

1. Pretendentų atrankos į tarnybos pasieniečio įvadinio mokymo kursus organizavimo dokumentus rengia tarnybos Pasieniečių mokykla.
2. Pretendentų į tarnybos pasieniečio įvadinio mokymo kursus atranką vykdo tarnybos vado įsakymu sudaryta Pretendentų atrankos komisija, kuri:
	1. atlieka pretendentų bendrojo fizinio pasirengimo reikalavimų patikrinimą;
	2. atlieka pretendentų bendrųjų gebėjimų vertinimą;
	3. sudaro konkursinę pretendentų eilę;
	4. patvirtina ir paskelbia atrinktų pretendentų, kuriems išduodamas siuntimas mokytis tarnybos pasieniečio įvadinio mokymo kursuose, sąrašą.
3. Pretendentas, atvykęs į atranką, turi turėti asmens tapatybę patvirtinantį dokumentą.
4. Atranka vykdoma pagal tarnybos vado įsakymu patvirtintą pretendentų atrankos tvarkaraštį šiuo eiliškumu:
	1. pirmiausiai atliekamas pretendentų bendrojo fizinio pasirengimo reikalavimų patikrinimas. Pretendentams, neišlaikiusiems bendrojo fizinio pasirengimo patikrinimo, toliau dalyvauti atrankoje neleidžiama;
	2. įvertinami pretendento bendrieji gebėjimai (anglų ir rusų kalbų lygis vertinamas pagal pateiktus galiojančius anglų ir rusų kalbų lygius patvirtinančius pažymėjimus ir / ar akredituotos įstaigos išduotą (-as) pažymą (-as) apie pasiektus anglų ir rusų kalbų lygius);
	3. vadovaujantis įvertintais pretendentų bendraisiais gebėjimais, sudaroma konkursinė pretendentų eilė;
	4. vertinant pretendentų bendruosius gebėjimus, pridedami papildomi balai, jeigu:
		1. pagal Europos kalbų metmenis nustatytas anglų kalbų lygis yra nuo A2 – 1 (vienas) balas, anglų kalbos lygis B1 ir aukščiau – 2 (du) balai;
		2. pretendentui suteikta teisė vairuoti B kategorijos transporto priemones (be sąlygos vairuoti tik transporto priemones su automatine pavarų dėže) – 1 (vienas) balas;
		3. pretendentas atlikęs nuolatinę privalomąją pradinę karo tarnybą ar baigęs bazinius karinius mokymus – 1 (vienas) balas;
	5. jei keli pretendentai gauna vienodą bendrųjų gebėjimų įvertinimą, pirmumo teisę įgyja:
		1. tas, kurio bendrojo fizinio pasirengimo rezultatai yra aukštesni už jo amžiaus grupei nustatytus reikalavimus, sudėjus visus, daugiau nei privaloma, pretendento surinktus taškus;
		2. turintis aukštesnį anglų mokėjimo lygį;
		3. turintis aukštesnį rusų kalbos mokėjimo lygį.
5. Atrinktiems pretendentams išduodamas siuntimas į tarnybos pasieniečio įvadinio mokymo kursus.

**V SKYRIUS**

**BAIGIAMOSIOS NUOSTATOS**

1. Pretendentų atrankos komisijai priėmus nepalankų pretendentui sprendimą, šis gali būti skundžiamas Lietuvos Respublikos administracinių bylų teisenos įstatymo nustatyta tvarka.
2. Jei per 5 kalendorines dienas po kursų pradžios pretendentas atsisako mokytis, tarnybos Pasieniečių mokykla siūlo Pretendentų atrankos komisijai paskelbti laimėjusiu atranką į atrinktų pretendentų sąrašą nepatekusį, pirmą (prioriteto mažėjimo tvarka) konkursinėje pretendentų eilėje esantį, pretendentą, atitinkantį nustatytus reikalavimus.
3. Sudaryta pretendentų konkursinė eilė sudaro galimybę rinktis tarnybos vietas. Su atrinktais pretendentais, atsižvelgiant į sudarytą konkursinę eilę, jų tarnybos vietos derinamos iki tarnybos pasieniečio įvadinio mokymo kursų pabaigos.